Ma sterf ná talle steekwondeDie vrou is met verskeie steekwonde gevind. (Foto: Reaction Unit South Africa/Facebook) Die liggaam van ŉ 62-jarige vrou is Donderdag met verskeie steekwonde in haar kombuis in Everest Heights, KwaZulu-Natal, aangetref. Volgens Reaksie-eenheid Suid-Afrika (Rusa) is beamptes omstreeks 15:48 na die huis in Olivineweg in Verulam ontbied nadat ŉ man nie sy suster telefonies in die hande kon kry nie. Volgens die vrou se bure het hulle haar Woensdagoggend laas gesien. “Rusa-beamptes het bloed by die kombuisdeur opgemerk en ŉ vrou se liggaam deur die venster gesien. Beamptes het die deur oopgedwing om toegang tot die huis te verkry,” lui Rusa se verklaring. Nooddiensbeamptes het die vrou op die toneel ondersoek en gevind dat sy minstens ses steekwonde opgedoen het. Sy het ook trauma aan haar gesig en kop opgedoen en is op die toneel dood verklaar. Rusa-beamptes was op die toneel. (Foto: Reaction Unit South Africa/Facebook) Die vrou se 38-jarige seun is glo Woensdag om 16:20 by die huis weg ná ŉ beweerde geskil met sy ma. Hy het glo in haar rooi Toyota Corolla weggejaag. Terwyl beamptes die toneel gefynkam het, het ŉ familielid van die vrou ŉ oproep van ŉ onbekende man ontvang. Hy het beweer dat die slagoffer se handsak in Mayville, Durban, gevind is. “Die oproep is glo van die slagoffer se seun se selfoon gemaak en die familielid beweer hy kon die seun in die agtergrond hoor.” Volgens die vrou se familie het haar seun ŉ geskiedenis van dwelmmisbruik. Hy het sy ma glo Sondag gedwing om R3 000 vir hom te gee. Hy het glo die volgende dag by sy ma se werk opgedaag en nog geld geëis. Die man het sy ma glo verskeie kere vantevore met die dood gedreig en het glo dieselfde met sy oorlede pa gedoen. Die polisie was op die toneel en ondersoek die saak verder. Maroela Media het ook ŉ navraag aan die polisie gerig en wag op terugvoer. (Foto: Reaction Unit South Africa/Facebook)